Eesti Rahvuslased ja Konservatiivid

Eesti Rahvuslased ja Konservatiivid on 2024. aastal asutatud Eesti rahvuskonservatiivne erakond. Erakonna esimees on Silver Kuusik ning aseesimehed Jaak Valge ja Ants Frosch. Erakond registreeriti 7. augustil 2024. Loodava erakonna programmiliste seisukohtade järgi peab Eesti jääma rahvusriigiks. ERK peab kõiki eestlasi endaga kokkukuuluvateks ja omavahel võrdseteks. Eestlaste püsimajäämiseks tuleb seista rahvusriikluse, eesti keele, kultuuri ja identiteedi eest. ERK hindab iga inimese individuaalsust ja õigusi, aga ka ajalooliselt kujunenud ühistunnet. Ta arvestab "lugupidavalt ka teisest rahvusest Eesti põliselanikega, kui neil on Eesti identiteet nii sõnades kui ka tegudes ning nad austavad meie rahvusriiki ja on Eestile lojaalsed. Sel juhul on nad ka päriselt osa Eesti rahvast." Rahvuslik uhkus lükkab tagasi intellektuaalse ja poliitilise kultuuri kopeerimise mujalt. ERK peab oma kohuseks "teadvustada teistele Euroopa rahvastele, kuidas tunda ära poliitiliste õiguste ja kodanikuvabaduste piiramist ja õõnsat kampaanialikkust ning missuguseid probleeme võivad kaasa tuua immigratsioon ja multikultuurne ideoloogia". Erakond ei ole nõus Eestist multikultuurse ühiskonna kujundamisega. Nad peavad massilist sisserännet eksistentsiaalseks ohuks, mis "teravdab meie demograafilisi probleeme" ja kahjustab Eesti majandust. Teiste maailmaosade inimeste probleeme tuleb partei seisukohtade järgi lahendada ilma neid "välja rändama ajendamata". Erakond peab oluliseks toetada ja arendada mõttevabadust ja arutelukultuuri, ohverdamata seda sallivuse, poliitkorrektsuse ega muul ettekäändel. Usuvabadust, arvamusvabadust, mõttevabadust, sõnavabadust ja trükivabadust ei tohi piirata. ERK pooldab nii esindusdemokraatiat kui ka rahvahääletusi, kuid peab vajalikuks lõpetada e-valimised, kuivõrd partei arvates ei saa neid senisel kujul pidada "täiesti usaldusväärseks". Kodanikud peavad saama algatada referendumeid ja valida riigipead. ERK defineerib perekonda mehe ja naise liiduna ning peab vajalikuks korraldada referendum abielu mõiste üle. Samuti nähakse eesmärgina kasvatada sündimus vähemalt taastetasandile ja soodustada välismaal elavate eestlaste naasmist kodumaale. Erakonna järgi peab riik võtma kasutusele meetmed perevägivalla ja abortide vähenemise tagamiseks. Erakonna Eesti Rahvuslased ja Konservatiivid asutamine sai alguse 2024. aasta 15. juunil Paides, kus kohtusid mitmed endiselt EKRE-ga seotud isikud, kes olid sisetülide tõttu erakonnast välja visatud või välja astunud. Asutamiskoosolek peeti 29. juunil Tartus, kus valiti loodava erakonna esimeheks Henn Põlluaas ning aseesimeesteks Silver Kuusik ja Paul Puustusmaa ning kinnitati 13-liikmeline juhatus. Juuli algul teatati erakonna loomiseks vajaliku 500 liikme kokkusaamisest. 7. augustil 2024 erakond registreeriti. 18. augustil kinnitati täiskogul põhikiri ja täiendatud programm ning valiti juhatus. Erakonna esimeheks sai Silver Kuusik ning aseesimeesteks Jaak Valge ja Ants Frosch. "Maailmavaade - ERK". 21. juuni 2024. Vaadatud 29. juunil 2024. ERR (16. juuni 2024). "EKRE-st lahkunud poliitikud otsustasid luua erakonna ERK". ERR. Vaadatud 16. juunil 2024. "Eesti Rahvuslased ja Konservatiivid". 16. juuni 2024. Vaadatud 16. juunil 2024. "ERK sai erakonna loomiseks vajalikud 500 liiget kokku" ERR, 5. juuli 2024 "ERK-i esimeheks sai Silver Kuusik, aseesimeesteks Jaak Valge ja Ants Frosch Delfi, 18. august 2024